Gradsko vijeće grada Belišća na 2. sjednici, održanoj dana 30. lipnja 2017. godine, temeljem članka 31. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15) te članka 40. stavak 1. točke 27. i članka 97. stavka 1. Statuta grada Belišća („Službeni glasnik grada Belišća“ broj 5/09, 3/13, 11/14, 7/15, 1/16 i 3/16) donosi sljedeću

- prijedlog

**ODLUKU**

**o naknadama predsjedniku, potpredsjednicima**

**i članovima Gradskog vijeća grada Belišća**

I. OPĆE ODREDBE

Članak 1.

Ovom Odlukom određuje se način obračuna naknade predsjedniku i potpredsjednicima Gradskog vijeća grada Belišća (u daljnjem tekstu: Gradsko vijeće) te naknade članovima Gradskog vijeća za rad na sjednicama i sjednicama njezinih radnih tijela te predsjednicima Kluba vijećnika.

Članak 2.

Riječi i pojmovi koji se koriste u ovoj Odluci, a imaju rodno značenje odnose se jednako na muški i ženski rod.

Članak 3.

Financijska sredstva za novčane naknade iz članka 1. ove Odluke osiguravaju se u Proračunu grada Belišća.

II. NAKNADA ZA RAD PREDSJEDNIKA I POTPREDSJEDNIKA GRADSKOG VIJEĆA

Članak 4.

Predsjedniku i potpredsjednicima Gradskog vijeća pripada naknada za obavljanje dužnosti u Gradskom vijeću i izvršavanje ostalih obveza propisanih općim aktima.

Naknada iz stavka 1. ovog članka utvrđuje se kako slijedi:

1. predsjedniku Gradskog vijeća pripada naknada u neto iznosu od 2.000,00 kuna mjesečno, s pripadajućim porezima i doprinosima.

2. potpredsjednicima Gradskog vijeća pripada pojedinačna naknada u neto iznosu od 1.200,00 kuna mjesečno, s pripadajućim porezima i doprinosima.

III. NAKNADE ČLANOVIMA GRADSKOG VIJEĆA ZA RAD NA SJEDNICAMA

Članak 5.

Članu Gradskog vijeća pripada naknada za rad na sjednicama u neto iznosu od 450,00 kuna mjesečno, s pripadajućim porezima i doprinosima.

IV. NAKNADE PREDSJEDNIKU KLUBA VJEĆNIKA

Članak 6.

Predsjedniku Kluba vijećnika pripada naknada za rad u neto iznosu od 600,00 kuna mjesečno, s pripadajućim porezima i doprinosima.

Članak 7.

Pravo na naknadu određenu u članku 4., 5. i 6. ove Odluke ostvaruje se isključivo po jednoj osnovi.

Naknade za rad, obračunate na način opisan u članku 5. ove Odluke, nadležno upravno tijelo za financije isplaćuju na žiro-račun člana Gradskog vijeća, odnosno u slučaju iz članka 4. ove Odluke na žiro-račun predsjednika i potpredsjednika Gradskog vijeća te u slučaju iz članka 6. ove Odluke na žiro-račun predsjednika Kluba vijećnika.

V. NAKNADA PUTNIH TROŠKOVA

Članak 8.

Članovi stalnih i povremenih radnih tijela imaju pravo na naknadu stvarnih putnih troškova od mjesta stanovanja do mjesta održavanja sjednice, što uključuje putovanje u oba smjera, a radi prisustvovanja sjednicama njezinih radnih tijela.

Osobe iz stavka 1. ovog članka nemaju pravo na naknadu troškova prijevoza kada se sjednica njezinih radnih tijela održava u mjestu njihova stanovanja.

Naknada putnih troškova isplaćivat će se prema cijeni autobusne karte za najbližu vezu javnog prijevoza na dan održavanja sjednice radnog tijela.

Isplata naknade troškova prijevoza obavlja se na temelju evidencije o prisustvovanju osobe na sjednici radnih tijela Gradskog vijeća.

Naknadu troškova prijevoza obračunava nadležno upravno tijelo za financije i isplaćuje na žiro-račun pojedine osobe iz stavka 1. ovoga članka, a na temelju evidencije koju vodi nadležno upravno tijelo za poslove Gradskog vijeća i koju potpisom ovjerava predsjednik pojedinog radnog tijela Gradskog vijeća.

VI. NAKNADA TROŠKOVA ZA SLUŽBENA PUTOVANJA

Članak 9.

Osobama iz članaka 4. i 5. ove Odluke, koje su upućene na službeno putovanje u zemlji ili inozemstvu, a radi potrebe rada Gradskog vijeća, odnosno za potrebe rada radnih tijela Gradskog vijeća, pripada pravo na dnevnicu.

Osobama iz stavka 1. ovog članka, osim dnevnice, pripada i naknada troškova prijevoza na službeno putovanje u zemlji ili inozemstvu, kao i troškovi noćenja, sukladno posebnim propisima.

Putni nalog za službeno putovanje u zemlji i inozemstvu odobrava gradonačelnik, a u njegovoj odsutnosti jedan od zamjenika gradonačelnika.

Članak 10.

Obračun i isplatu naknade svih troškova za službena putovanja u zemlji i inozemstvu obavlja nadležno upravno tijelo za financije na temelju ispunjenog naloga za službeno putovanje.

VII. PRIJELAZNE I ZAVRŠNE ODREDBE

Članak 11.

Stupanjem na snagu ove Odluke prestaje važiti Odluka o naknadama troškova vijećnicima Gradskog vijeća, članovima Gradskog poglavarstva i članovima njihovih radnih tijela te predsjednicima Vijeća MO („Službeni glasnik grada Belišća“ broj 8/05, 7/15).

Članak 12.

Ova Odluka stupa na snagu danom objave u „Službenom glasniku grada Belišća“.

GRADSKO VIJEĆE GRADA BELIŠĆA

Klasa: \_\_\_\_\_\_\_

Urbroj: 2185/02-1-17-\_\_

Belišće, 30. lipnja 2017. godine

Predsjednik Gradskog vijeća:

Dario Fletko, mag.ing.comp., v.r.